কলাপাড়ার ধুলাসার, চরচাপলী, কাউয়ার চর, গঙ্গামতি, কুয়াকাটা, খাজুরা, পশ্চিম কুয়াকাটা, নিজামপুর, মহীপুর, আলীপুর চাড়িপাড়া, নাওয়াপাড়া গ্রামে হাজার হাজার নারী জন্ম থেকেই মাছ ধরা ও মাছ শুকানোর পেশায় জড়িত রয়েছে। কিন্তু বাড়েনি তাদের বেতন ও পারিবারিক উন্নতি। দারিদ্র ও অশিক্ষার কারনে এ নারীরা অধিকাংশই বাল্যবিয়ের শিকার হয়ে প্রতিবেশী কিংবা পাশের গ্রামের কোন জেলে পরিবারের বউ হয়েছেন। তাই স্বামীর ঘরেও তাকে একই কাজ করতে হচ্ছে। এদের পল্লীতে নারী দিবস কিংবা কোন উৎসবের রং ছড়ায় না। অভাব ও দারিদ্রতার কারনে তাদের শ্রমের “ঘাম” এ ভিজে দিন শেষে স্বামী ও সন্তানের মুখে দু’মুঠো খাবার তুলে দেওয়ার তৃপ্তির হাসি সকল উৎসব কিংবা দিবসকে ম্লান করে দেয়।